EL Επίσημη Εφημερίδα της Ευρωπαϊκής Ένωσης C 126/42

Γνωμοδότηση της Επιτροπής των Περιφερειών με θέμα «Πρόταση κανονισμού σχετικά με την τροποποίηση του κανονισμού για τις μεταφορές αποβλήτων»

2014/C 126/11

I. ΠΟΛΙΤΙΚΕΣ ΣΥΣΤΑΣΕΙΣ

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Γενικά

1. πιστεύει ότι οι μεταφορές αποβλήτων είναι ένα από τα σημαντικότερα πεδία της νομοθεσίας για τα απόβλητα στα οποία χρειάζεται συνεπέστερη εφαρμογή των κείμενων διατάξεων. Ενώ σε ορισμένα κράτη μέλη οι μεταφορές αποβλήτων ελέγχονται επαρκώς, δεν μπορούμε να ισχυριστούμε το ίδιο για κάποια άλλα, με συνέπεια να ακολουθείται η τακτική της αποφυγής συγκεκριμένων λιμένων. Υπάρχουν σαφείς ενδείξεις παράνομων μεταφορών αποβλήτων, οι οποίες αντίκεινται ευθέως στη Σύμβαση της Βασιλείας και στον κανονισμό για τις μεταφορές αποβλήτων, ιδίως όσον αφορά τις εξαγωγές επικίνδυνων αποβλήτων (π.χ. απόβλητων ειδών ηλεκτρικού και ηλεκτρονικού εξοπλισμού/ΑΗΗΕ) εκτός του ΟΟΣΑ με σήμανση εκ νέου χρήσης και τις εξαγωγές μη επικίνδυνων αποβλήτων σε αναπτυσσόμενες χώρες για περιβαλλοντική αθέμιτη απόρριψη ή επεξεργασία·

2. σημειώνει ότι, κατόπιν επιθεωρήσεων που πραγματοποίησαν από κοινού το δίκτυο IMPEL-TFS (1) με 22 κράτη μέλη, διαπιστώθηκαν 863 παραβάσεις σε δείγμα 3 454 φορτίων, ήτοι μη συμμόρφωση με τις διατάξεις στο 25% των περιπτώσεων·

3. υπογραμμίζει ότι η αποτελεσματική εφαρμογή του κανονισμού για τις μεταφορές αποβλήτων πρέπει να συμβάλει στα εξής: — σε οικονομικά οφέλη χάρη στην εξοικονόμηση δαπανών εξυγίανσης και επαναπατρισμού, — στην εφαρμογή των ίδιων κανόνων σε ενωσιακό και παγκόσμιο επίπεδο για την τήρηση υψηλών προδιαγραφών ανακύκλωσης, — στην πρόληψη των σοβαρών επιπτώσεων στο περιβάλλον και στην υγεία εξαιτίας της ανεξέλεγκτης απόρριψης ή επεξεργασίας παράνομων φορτίων αποβλήτων σε εγκαταστάσεις ευρισκόμενες στις χώρες αποστολής που δεν πληρούν τις προδιαγραφές· — στην προαγωγή τεχνικών διαλογής και ανακύκλωσης υψηλών προδιαγραφών (συμπεριλαμβανομένων των επικίνδυνων αποβλήτων) εντός της ΕΕ και στην εκπλήρωση των στόχων τόσο της Πρωτοβουλίας της ΕΕ για την αποδοτική χρήση των πόρων όσο και της οικονομικής ανάπτυξης και της τόνωσης της απασχόλησης στον κλάδο της επεξεργασίας αποβλήτων στην ΕΕ· — στην αποφυγή των παράνομων εξαγωγών πολύτιμων δευτερογενών πρώτων υλών, πράγμα που αντίκειται στους στόχους της Πρωτοβουλίας για τις πρώτες ύλες της ΕΕ· — στην εκπλήρωση των ποσοτικών ενωσιακών στόχων για τη συλλογή, την ανάκαμψη και την ανακύκλωση (π.χ. στις οδηγίες για τα ΑΗΗΕ, τα ELV/οχήματα στο τέλος του κύκλου ζωής τους, τις συσκευασίες και τις ηλεκτρικές στήλες)·

4. κρίνει θετικούς τους ελέγχους στις εγκαταστάσεις των παραγωγών και των συλλεκτών αποβλήτων προηγούμενου σταδίου με σκοπό τη μικρότερη επιβάρυνση των λιμένων·

5. τάσσεται υπέρ της ευρείας και ενεργού συνεργασίας με τη βιομηχανία διαχείρισης αποβλήτων και λοιπών υλών καθότι ο περιορισμός των παράνομων αποστολών θα αποβεί εις όφελος όσων εταιρειών επεξεργασίας αποβλήτων από την ΕΕ χρησιμοποιούν μεθόδους φιλικές προς το περιβάλλον·

6. επισημαίνει τα αποτελέσματα της δημόσιας διαβούλευσης για τις προτεινόμενες τροποποιήσεις, βάσει των οποίων το 90% των ερωτηθέντων τάσσονται υπέρ της λήψης ενωσιακών νομοθετικών μέτρων για τις αποστολές αποβλήτων·

Σχεδιασμός των επιθεωρήσεων μεταφορών αποβλήτων

7. επιδοκιμάζει την πρόταση να καταστούν υποχρεωτικά τα σχέδια επιθεωρήσεων και ο καθορισμός του περιεχομένου για όλη την ΕΕ με σκοπό την παγίωση του τακτικού και συνεπούς σχεδιασμού επιθεωρήσεων σε όλα τα κράτη μέλη. Ο κατάλληλος σχεδιασμός των επιθεωρήσεων θα βοηθήσει τις αρχές να διενεργούν πιο αποτελεσματικές επιθεωρήσεις·

8. παρατηρεί ότι η ελλιπής εφαρμογή των οικείων διατάξεων σε ένα κράτος μέλος ενδέχεται να προκαλεί επιπρόσθετο φόρτο εργασίας και κόστος σε κάποιο άλλο κράτος μέλος και άρα είναι προς το συμφέρον όλων η παγίωση εναρμονισμένων διαδικασιών επιθεώρησης, καλύτερης συνεργασίας και ανταλλαγής πληροφοριών πέραν των εθνικών συνόρων·

9. υπενθυμίζει ότι τα σχέδια επιθεωρήσεων είναι μεν βασική συνιστώσα των κατευθυντήριων γραμμών του δικτύου IMPEL με θέμα τις επιθεωρήσεις των μεταφορών αποβλήτων (2), προειδοποιεί όμως ότι το προσωπικό που θα διατεθεί για τον σχεδιασμό των επιθεωρήσεων δεν πρέπει να προέρχεται από το προσωπικό που είναι επιφορτισμένο με τη διενέργεια αυτών των επιθεωρήσεων·

10. συμφωνεί με την πρόταση τα σχέδια να καλύπτουν το σύνολο της γεωγραφικής περιοχής του εκάστοτε κράτους μέλους, αλλά θεωρεί ότι πρέπει να διατυπωθεί πιο αναλυτικά έτσι ώστε να επιτρέπεται η διενέργειά τους σε περιφερειακή κλίμακα·

11. συνιστά να συμπεριληφθούν στα σχέδια μετρήσιμοι στόχοι, σε συνάρτηση με τις ήδη υπάρχουσες βέλτιστες πρακτικές, έτσι ώστε να αξιολογούνται οι επιδόσεις από τους αρμοδίους για τη λήψη αποφάσεων·

12. τάσσεται σαφώς υπέρ της διάταξης να διενεργούνται εκτιμήσεις κινδύνων, οι οποίες θα καλύπτουν συγκεκριμένες ροές αποβλήτων και πηγές παράνομης μεταφοράς με τη βοήθεια δεδομένων προερχόμενων από συλλογή πληροφοριών όπως αστυνομικές έρευνες. Επίσης, προτρέπει τις αρμόδιες αρχές να εφαρμόζουν τις σχετικές εισηγήσεις του δικτύου IMPEL για την καλύτερη ιεράρχηση των προτεραιοτήτων στη χρήση των περιορισμένων δυνατοτήτων επιθεώρησης·

13. θεωρεί ότι, βάσει και των εισηγήσεων του δικτύου IMPEL, στα σχέδια επιθεωρήσεων πρέπει να συμπεριληφθούν οι πλωτές μεταφορές·

14. καλεί την Επιτροπή να θεσπίσει τη χρήση ενός πίνακα μετατροπής μεταξύ κωδικών των τελωνείων και κωδικών των αποβλήτων, έτσι ώστε να μπορεί να γίνεται χρήση των διεθνών κωδικών του δασμολογίου που χρησιμοποιούν οι τελωνειακές αρχές για την επιλογή των προς επιθεώρηση μεταφορών υψηλού κινδύνου·

Η δημοσίευση των σχεδίων επιθεώρησης

15. συμμερίζεται τις ανησυχίες που έχει εκφράσει το Συμβούλιο (3) ότι η δημοσίευση των σχεδίων επιθεώρησης ενδέχεται να βοηθά όσους εμπλέκονται σε παράνομες μεταφορές αποβλήτων. Ως εκ τούτου, πιστεύει ότι πρέπει να δημοσιεύονται μόνο τα σχέδια επιθεώρησης στρατηγικού χαρακτήρα, σε αντίθεση με όσα είναι επιχειρησιακού χαρακτήρα·

16. αντιλαμβάνεται ότι είναι καθήκον των τοπικών και περιφερειακών αρχών προς τους πολίτες τους να μεριμνούν για τον συμβατό με το περιβάλλον και την ανθρώπινη υγεία τρόπο διαχείρισης όσων υλικών αποθηκεύονται στην επικράτειά τους για εκ νέου χρήση, ανακύκλωση, ανάκτηση ή απόρριψη. Όταν οι απλοί πολίτες πληροφορούνται περιστατικά επιβλαβούς για το περιβάλλον επεξεργασίας παρανόμων φορτίων αποβλήτων, αποθαρρύνονται από το να συμμετάσχουν ενεργά στη λειτουργία των συστημάτων ανακύκλωσης και διαχείρισης αποβλήτων·

17. συνιστά, επομένως, τη δημοσίευση ετήσιας έκθεσης με τις διενεργηθείσες επιθεωρήσεις, τα αποτελέσματά τους και τις ποινές που έχουν τυχόν επιβληθεί·

Η αντιστροφή του βάρους της απόδειξης

18. επικροτεί την πρόταση να υποχρεούται ο υπεύθυνος του φορτίου να αποδεικνύει ότι λειτουργεί πλήρως το αντικείμενο που υποτίθεται ότι εξάγεται για επαναχρησιμοποίηση. Τούτο ισχύει για τα είδη ηλεκτρικού και ηλεκτρονικού εξοπλισμού (και όχι τα ΑΗΗΕ) και τα οχήματα (σε αντίθεση με τα ELV/οχήματα στο τέλος του κύκλου ζωής τους). Αυτή η αντιστροφή του βάρους της απόδειξης αναμένεται να διευκολύνει το έργο των αρχών επιθεώρησης να εντοπίζουν τις παράνομες εξαγωγές μη λειτουργικών αντικειμένων (δηλ. αποβλήτων), τα οποία ειδάλλως θα προορίζονταν για κανονική ανακύκλωση ή επεξεργασία εκτός της ΕΕ. Αυτά τα αντικείμενα πρέπει να υφίστανται επεξεργασία σε εγκαταστάσεις ευρισκόμενες εντός της ΕΕ προς αποφυγή απώλειας πολύτιμων πρώτων υλών και για την προστασία του περιβάλλοντος και της ανθρώπινης υγείας στις τρίτες χώρες·

19. επιδοκιμάζει την πρόταση σύμφωνα με την οποία, εφόσον για κάποιο φορτίο που προορίζεται για εργασίες αξιοποίησης υπάρχουν υπόνοιες παράνομης μεταφοράς αποβλήτων, θα μπορεί η αρμόδια αρχή να ζητεί από τον υπεύθυνο του φορτίου αποδεικτικό έγγραφο με τις μεθόδους, την τεχνολογία και τα πρότυπα επεξεργασίας αποβλήτων που εφαρμόζει η μονάδα αξιοποίησης στη χώρα προορισμού. Μάλιστα, η ΕτΠ φρονεί ότι αυτή η απαίτηση θα πρέπει να ισχύει και για όλα τα σχετικά φορτία που υπάγονται στον κανονισμό για τις μεταφορές αποβλήτων. Επίσης, θα πρέπει να δημοσιεύεται ο τελικός προορισμός για λόγους διαφάνειας και εμπιστοσύνης της κοινής γνώμης στην αλυσίδα διαχείρισης αποβλήτων και λοιπών υλών·

Ηλεκτρονική ανταλλαγή δεδομένων

20. συμφωνεί με την καθιέρωση της ηλεκτρονικής ανταλλαγής δεδομένων όσον αφορά τις αποστολές αποβλήτων, μέσω της οποίας θα μπορούσε να καταρτιστεί μια ασφαλής βάση δεδομένων ηλεκτρονικής καταχώρισης των φορτίων. Τα δεδομένα αυτά θα περιλαμβάνουν τα στοιχεία του αποστολέα, του μεταφορέα, των εμπορικών μεσαζόντων και του τελικού προορισμού του φορτίου. Συν τοις άλλοις, η ΕτΠ τονίζει τη σημασία της διεξαγωγής ευρείας διαβούλευσης με τις τοπικές και περιφερειακές αρχές, καθώς και με άλλους άμεσα ενδιαφερομένους κατά την κατάρτιση αυτής της βάσης δεδομένων·

21. υποστηρίζει ότι πρόσβαση στην εν λόγω βάση δεδομένων πρέπει να έχουν όλες οι αρμόδιες αρχές (επιθεωρήσεις περιβάλλοντος, τελωνεία, αστυνομία), θα πρέπει δε να περιέχει τα αποτελέσματα των επιθεωρήσεων έτσι ώστε διευκολύνεται το έργο των αρχών στη διενέργεια των επιθεωρήσεων·

22. παρατηρεί ότι τέσσερις χώρες εφαρμόζουν ήδη την ηλεκτρονική ανταλλαγή δεδομένων για την κοινοποίηση διακίνησης φορτίων επικίνδυνων αποβλήτων (4). Εκτιμάται ότι, όταν αυτή η ηλεκτρονική ανταλλαγή δεδομένων εφαρμοστεί σε όλη την ΕΕ, οι επιχειρήσει θα εξοικονομούν περισσότερα από 40 εκατ. ευρώ ετησίως σε διοικητικές διατυπώσεις (5). Μάλιστα την καθιέρωση της χρήσης της σε όλα τα κράτη μέλη έχει ζητήσει και η Ομάδα υψηλού επιπέδου ανεξάρτητων παραγόντων της Ευρωπαϊκής Επιτροπής για τον διοικητικό φόρτο.

Άλλα θέματα

23. επαναλαμβάνει ότι, πέραν της τροποποίησης του κανονισμού για τις μεταφορές αποβλήτων, απαιτείται συμπληρωματικά η περαιτέρω ενίσχυση του δικτύου IMPEL μέσω της εξασφαλισμένης μακροπρόθεσμης χρηματοδότησής του. Κατ’ αυτόν τον τρόπο, το εν λόγω δίκτυο θα μπορεί να χρησιμοποιεί πιο συστηματικά τις επιθεωρήσεις από ομοτίμους, καθώς και να εντοπίζει και να μοιράζεται ευκολότερα θετικές πρακτικές μέσω της επέκτασής του στο τοπικό και περιφερειακό επίπεδο (6)·

24. επαναλαμβάνει τα αιτήματά της προς την Ευρωπαϊκή Επιτροπή α) να καταρτίσει ένα γενικό ενωσιακό νομοθετικό πλαίσιο για τις επιθεωρήσεις και την εποπτεία περιβαλλοντικού χαρακτήρα, βάσει του οποίου θα εκχωρούνται ελεγκτικές εξουσίες στην ίδια την Ευρωπαϊκή Επιτροπή, β) να στηριχθεί ο ρόλος των τοπικών και περιφερειακών αρχών στην εφαρμογή της ενωσιακής περιβαλλοντικής νομοθεσίας, γ) να μειωθεί ο αθέμιτος ανταγωνισμός εξαιτίας των αποκλίσεων ή ακόμα και της απουσίας καθεστώτων επιθεώρησης και δ) να κατοχυρωθεί η κοινή νομική αντιμετώπιση (7)·

Επικουρικότητα, αναλογικότητα και βελτίωση της νομοθεσίας

25. υπενθυμίζει ότι η περιβαλλοντική πολιτική είναι ένας τομέας στον οποίο η ΕΕ και τα κράτη μέλη μοιράζονται τις αρμοδιότητες και, ότι ως εκ τούτου, ισχύει η αρχή της επικουρικότητας·

26. επισημαίνει ότι οι μεταφορές αποβλήτων είναι διεθνείς και άρα η ίση μεταχείριση και η αποφυγή κινδύνων για το περιβάλλον και την ανθρώπινη υγεία προϋποθέτουν ομοιόμορφη εφαρμογή και τήρηση της νομοθεσίας σε όλα τα κράτη μέλη. Συνεπώς, απαιτείται κινητοποίηση σε επίπεδο ΕΕ·

27. τονίζει ότι πρέπει να ληφθούν πλήρως υπόψη οι συνέπειες για τις αρμοδιότητες των τοπικών και περιφερειακών αρχών της εφαρμογής της ηλεκτρονικής ανταλλαγής δεδομένων με κατ’ εξουσιοδότηση πράξεις της Επιτροπής. Συνεπώς, θα πρέπει η Επιτροπή να προβαίνει σε άμεση διαβούλευση με τις περιφερειακές και τοπικές αρχές, ή με εκπροσώπους τους, πριν προτείνει οποιαδήποτε κατ’ εξουσιοδότηση πράξη.

II. ΣΥΝΙΣΤΩΜΕΝΕΣ ΤΡΟΠΟΛΟΓΙΕΣ

Τροπολογία 1

COM(2013) 516 final, άρθρο 1, παράγραφος 2 — Κανονισμός (ΕΚ) αριθ. 1013/2006, άρθρο 26 νέα παράγραφος 5

Αιτιολογία

Πρέπει να πραγματοποιηθούν οι κατάλληλες διαβουλεύσεις –και μεταξύ ειδημόνων– με τις αρμόδιες τοπικές και περιφερειακές αρχές. Σήμερα υφίστανται μία ενιαία θυρίδα για τα τελωνεία και μία για τη ναυτιλία. Στα σχετικά στοιχεία πρέπει να μπορούν να έχουν πρόσβαση όλες οι σχετικές υπηρεσίες, π.χ. οι αστυνομικές, τελωνειακές, ελεγκτικές και λιμενικές αρχές.

Τροπολογία 2

COM(2013) 516 final, άρθρο 1, παράγραφος 3 στοιχείο β) — Κανονισμός (ΕΚ) αριθ. 1013/2006, άρθρο 50 νέα παράγραφος 2 στοιχείο α)

Κείμενο που προτείνει η Επιτροπή Τροπολογία της ΕτΠ Τα κράτη μέλη εξασφαλίζουν ότι οι οικείες αρμόδιες αρχές καταρτίζουν σχέδια για τις επιθεωρήσεις που έχουν ως στόχο τον έλεγχο της συμμόρφωσης με τον παρόντα κανονισμό. Τα σχέδια καλύπτουν το σύνολο της γεωγραφικής περιοχής του κράτους μέλους και ισχύουν για όλες τις επιθεωρήσεις που αφορούν μεταφορές αποβλήτων και διενεργούνται σύμφωνα με την παράγραφο 2, συμπεριλαμβανομένων των επιθεωρήσεων σε εγκαταστάσεις και επιχειρήσεις, σε οδικές και σιδηροδρομικές μεταφορές και σε αποστολές σε λιμένες. Τα εν λόγω σχέδια περιλαμβάνουν: Τα κράτη μέλη μεριμνούν ώστε οι οικείες αρμόδιες αρχές να καταρτίζουν σχέδια για τις επιθεωρήσεις που έχουν ως στόχο τον έλεγχο της συμμόρφωσης με τον παρόντα κανονισμό. Τα σχέδια καλύπτουν το σύνολο της γεωγραφικής περιοχής του κράτους μέλους στα κατάλληλα διοικητικά επίπεδα, υπάρχει συντονισμός των σχεδίων επιθεώρησης –εφόσον θα καταρτίζονται πολλαπλά– και ισχύουν για όλες τις επιθεωρήσεις που αφορούν μεταφορές αποβλήτων και διενεργούνται σύμφωνα με την παράγραφο 2, συμπεριλαμβανομένων των επιθεωρήσεων σε εγκαταστάσεις και επιχειρήσεις, σε οδικές και σιδηροδρομικές μεταφορές και σε αποστολές σε λιμένες. Τα εν λόγω σχέδια περιλαμβάνουν: α) τη στρατηγική και τους στόχους των επιθεωρήσεων που αφορούν μεταφορές αποβλήτων, με μνεία των αναγκαίων ανθρώπινων, χρηματοοικονομικών και λοιπών πόρων· α) τη στρατηγική και τους –μετρήσιμους– στόχους των επιθεωρήσεων που αφορούν μεταφορές αποβλήτων, με μνεία των αναγκαίων ανθρώπινων, χρηματοοικονομικών και λοιπών πόρων· β) εκτίμηση κινδύνων που καλύπτει συγκεκριμένες ροές αποβλήτων και πηγές παράνομης μεταφοράς και στην οποία εξετάζονται δεδομένα προερχόμενα από συλλογή πληροφοριών, όπως αστυνομικές έρευνες και αναλύσεις εγκληματικών δραστηριοτήτων· β) εκτίμηση κινδύνων, η οποία καλύπτει συγκεκριμένες ροές αποβλήτων και πηγές παράνομης μεταφοράς και στην οποία εξετάζονται δεδομένα προερχόμενα από συλλογή πληροφοριών, όπως αστυνομικές έρευνες και αναλύσεις εγκληματικών δραστηριοτήτων· γ) τις προτεραιότητες και περιγραφή του τρόπου με τον οποίο καθορίστηκαν οι εν λόγω προτεραιότητες με βάση τις στρατηγικές, τους στόχους και την εκτίμηση κινδύνων· γ) τις προτεραιότητες και περιγραφή του τρόπου με τον οποίο καθορίστηκαν οι εν λόγω προτεραιότητες με βάση τις στρατηγικές, τους στόχους και την εκτίμηση κινδύνων· δ) πληροφορίες για τους αριθμούς και τα είδη των προβλεπόμενων επιθεωρήσεων σε χώρους εγκαταστάσεων αποβλήτων, σε οδικές και σιδηροδρομικές μεταφορές και σε αποστολές σε λιμένες· δ) πληροφορίες για τους αριθμούς και τα είδη των προβλεπόμενων επιθεωρήσεων σε χώρους εγκαταστάσεων αποβλήτων, σε οδικές, αεροπορικές, πλωτές και σιδηροδρομικές μεταφορές και σε αποστολές σε λιμένες, βάσει εκτιμήσεων του κινδύνου και προτεραιοτήτων· ε) ανάθεση καθηκόντων σε κάθε αρχή που μετέχει στις επιθεωρήσεις οι οποίες αφορούν μεταφορές αποβλήτων· ε) ανάθεση καθηκόντων σε κάθε αρχή που μετέχει στις επιθεωρήσεις οι οποίες αφορούν μεταφορές αποβλήτων· στ) μέσα συνεργασίας μεταξύ των διαφόρων αρχών που μετέχουν στις επιθεωρήσεις και στ) μέσα αποδοτικής και αποτελεσματικής συνεργασίας μεταξύ των διαφόρων αρχών που μετέχουν στις επιθεωρήσεις, και ζ) εκτίμηση της ανάγκης κατάρτισης των επιθεωρητών σε τεχνικά ή νομικά θέματα που σχετίζονται με τη διαχείριση και τις μεταφορές αποβλήτων, καθώς και διατάξεις σχετικά με προγράμματα τακτικής κατάρτισης. ζ) εκτίμηση της ανάγκης κατάρτισης των επιθεωρητών σε τεχνικά ή νομικά θέματα που σχετίζονται με τη διαχείριση και τις μεταφορές αποβλήτων, καθώς και διατάξεις σχετικά με προγράμματα τακτικής κατάρτισης., η) μια στρατηγική προώθησης της επικοινωνίας και της συμμόρφωσης για τη συμμετοχή της υπό ρύθμιση κοινότητας και του ευρύτερου κοινού, και θ) πληροφορίες σχετικά με τους τρόπους με τους οποίους η υπό ρύθμιση κοινότητα και το ευρύτερο κοινό μπορούν να διατυπώνουν τις ανησυχίες τους σε αρμόδια αρχή (καταγγελία δυσλειτουργιών). Τα σχέδια επανεξετάζονται τουλάχιστον ετησίως και, κατά περίπτωση, επικαιροποιούνται. Κατά την επανεξέταση αξιολογείται ο βαθμός υλοποίησης των στόχων και των λοιπών στοιχείων των σχεδίων. Τα σχέδια επανεξετάζονται τουλάχιστον ετησίως και, κατά περίπτωση, επικαιροποιούνται. Κατά την επανεξέταση αξιολογείται ο βαθμός υλοποίησης των στόχων και των λοιπών στοιχείων των σχεδίων. Θα συμπεριλαμβάνει δε συνοπτική αναφορά των εκθέσεων που διενεργήθηκαν το προηγούμενο έτος, τα αποτελέσματά τους και τις τυχόν επιβληθείσες ποινές. Τα σχέδια δημοσιοποιούνται από την αρμόδια αρχή σύμφωνα με την οδηγία 2003/4/ΕΚ του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003, για την πρόσβαση του κοινού σε περιβαλλοντικές πληροφορίες (8). Τα σχέδια δημοσιοποιούνται σε μόνιμη βάση υπό τη μορφή συνοπτικής επισκόπησης, μεταξύ άλλων σε ηλεκτρονική μορφή, από την αρμόδια αρχή σύμφωνα με την οδηγία 2003/4/ΕΚ του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003, για την πρόσβαση του κοινού σε περιβαλλοντικές πληροφορίες (9). Τα κράτη μέλη μεριμνούν, έτσι ώστε τα αποτελέσματα των επιθεωρήσεων που προβλέπονται βάσει των σχεδίων που αναφέρονται στο παρόν άρθρο, τα τυχόν διορθωτικά μέτρα που έλαβαν οι αρμόδιες αρχές ως συνέχεια των εν λόγω επιθεωρήσεων, τα ονόματα των επιχειρήσεων που εμπλέκονται σε παράνομες μεταφορές και οι ποινές που επιβλήθηκαν, να είναι μονίμως διαθέσιμα στο κοινό, μεταξύ άλλων σε ηλεκτρονική μορφή.

Αιτιολογία

Δεδομένου ότι σε ορισμένα κράτη μέλη κάθε περιφέρεια είναι αρμόδια για την εκπόνηση του δικού της σχεδίου επιθεωρήσεων, θα μπορούσαν να συντονιστούν έτσι ώστε να καλύπτεται ολόκληρη η περιοχή. Η προσθήκη μετρήσιμων στόχων είναι σύμφωνη με τις υφιστάμενες βέλτιστες πρακτικές που ακολουθούνται στα κράτη μέλη και μέσω αυτών των στόχων θα μπορούν οι αρμόδιοι για τη λήψη αποφάσεων να προβαίνουν στην αξιολόγηση της αποτελεσματικότητας των επιθεωρήσεων. Όσον αφορά τις πλωτές και τις αεροπορικές μεταφορές, πιστεύουμε ότι πρέπει να συμπεριληφθούν καθότι αποτελούν άλλη μία οδό μεταφοράς των αποβλήτων. Η βιομηχανία αποβλήτων και πόρων, όπως επίσης και το ευρύ κοινό, έχουν να διαδραματίσουν τον δικό τους ρόλο όσον αφορά τη συμμόρφωση προς τους κανονισμούς που διέπουν τις μεταφορές αποβλήτων και θα πρέπει να είναι σε θέση να προβαίνουν σε καταγγελίες για το δημόσιο συμφέρον σε αρμόδια αρχή, δίχως τον φόβο παρενόχλησης ή αντιποίνων. Θα πρέπει να αναφέρεται ρητώς ότι ο αριθμός και ο τύπος των επιθεωρήσεων θα πρέπει να βασίζονται σε εκτιμήσεις του κινδύνου και σε προτεραιότητες, όπως αναφέρεται στα σημεία β) και γ).

Η δημοσίευση των ευρημάτων των επιθεωρήσεων κρίνεται απαραίτητη ως αποδεικτικό στοιχείο της τήρησης των διατάξεων του κανονισμού, καθώς και για τη διατήρηση της εμπιστοσύνης της κοινής γνώμης στην επεξεργασία των αποβλήτων. Τέλος, θεωρούμε ότι πρέπει να δημοσιεύεται μόνο μια συνοπτική επισκόπηση των σχεδίων, καθότι μια πιο λεπτομερής περιγραφή ενδεχομένως να διευκόλυνε το έργο όσων επιχειρούν να αποφύγουν την επιθεώρηση των φορτίων.

Τροπολογία 3

Κανονισμός (ΕΚ) αριθ. 1013/2006, άρθρο 50 παράγραφος 5

Κείμενο που προτείνει η Επιτροπή Τροπολογία της ΕτΠ Η Ευρωπαϊκή Επιτροπή δεν προτείνει καμία τροποποίηση του άρθρου 50 παράγραφος 5 του Κανονισμού (ΕΚ) αριθ. 1013/2006 Προτεινόμενη τροποποίηση άρθρου 50 παράγραφος 5 του Κανονισμού (ΕΚ) αριθ. 1013/2006: Τα κράτη μέλη συνεργάζονται μεταξύ τους, διμερώς ή και πολυμερώς, ώστε να διευκολύνεται η πρόληψη και ο εντοπισμός παράνομων μεταφορών. Θα πρέπει δε να ανταλλάσσουν πληροφορίες ως προς τα φορτία αποβλήτων και τα εφαρμοστικά μέτρα που λαμβάνουν. Από την πλευρά της, η Ευρωπαϊκή Επιτροπή πρέπει να δημιουργήσει προς τούτο έναν δίαυλο που θα περιλαμβάνει όλα τα κράτη μέλη.

Αιτιολογία

Προς το παρόν, η συνεργασία γίνεται προαιρετικά και από αυτήν απέχουν βασικά κράτη μέλη. Η παράνομη αποστολή αποβλήτων από μία χώρα σε άλλη μπορεί να παταχθεί μόνο με τη συνεργασία όλων των κρατών μελών και γι’ αυτόν τον λόγο κρίνεται αναγκαία η δημιουργία ενός κοινού διαύλου.

Βρυξέλλες, 30 Ιανουαρίου 2014 Ο Πρόεδρος της Επιτροπής των Περιφερειών Ramón Luis VALCÁRCEL SISO

(1) Δίκτυο της Ευρωπαϊκής Ένωσης για την εφαρμογή και την επιβολή του δικαίου του περιβάλλοντος — Διακρατικό σύμπλεγμα μεταφοράς αποβλήτων.

(2) IMPEL (2012) «Doing the right thing for waste shipment inspections» («Η σωστή μέθοδος επιθεώρησης των μεταφορών αποβλήτων»).

(3) Συμβούλιο Περιβάλλοντος, 14 Οκτωβρίου 2013.

(4) European Date Interchange for waste notification (EUDIN/Ευρωπαϊκή υπηρεσία ανταλλαγής δεδομένων προς κοινοποίηση φορτίων αποβλήτων).

(5) Ομάδα υψηλού επιπέδου ανεξάρτητων παραγόντων της Ευρωπαϊκής Επιτροπής για τον διοικητικό φόρτο (2009): Γνωμοδότηση της ομάδας υψηλού επιπέδου με θέμα «Η μείωση του διοικητικού φόρτου με προτεραιότητα το περιβάλλον» («Administrative burden reduction; priority area Environment»)

(6) CdR1119/2012 fin.

(7) CdR 593/2013 fin, CdR 1119/2012 fin, CdR164/2010 fin.

(8) ΕΕ L 41, της 14/2/2003 σ. 26.

(9) ΕΕ L 41, της 14/2/2003 σ. 26.